Enhedslisten og Alternativet var på krigsstien under kommunalvalgkampen i København med paroler som ’Stop jagten på de syge’, fordi hovedstaden er det sted i landet, hvor det er sværest at få fleksjob eller førtidspension.

Et oprør har rullet gennem gaderne med den daværende borgmester for området, Anna Mee Allerslev (R), som skydeskive. ’Anna Ansvarsløs’ blev hun kaldt.

Nu har de to nævnte partier haft et godt valg og kunnet vælge borgmesterposter som henholdsvis nummer 2 og nummer 4. Men begge har undladt at tage posten som beskæftigelses- og integrationsborgmester.